หุ้นเอเชียร่วงยกแผง-ดาวโจนส์ดิ่ง 400 จุด วิตก “ทรัมป์” ขึ้นภาษีนำเข้าเหล็ก
หุ้นเอเชียร่วงยกแผง-ดาวโจนส์ดิ่ง 400 จุด วิตก “ทรัมป์” ขึ้นภาษีนำเข้าเหล็ก โบรกเชื่อกระทบหุ้นไทยเล็กน้อย เคาะแนวรับ 1,825 – 1,819 จุด แนวต้าน 1,844 - 1,847 จุด
2 มี.ค. 2561

ผู้สื่อข่าวรายงานว่า ตลาดหุ้นเอเชียเปิดร่วงลงถ้วนหน้าในวันนี้ หลังจากประธานาธิบดีโดนัลด์ ทรัมป์ แห่งสหรัฐ ประกาศว่า สหรัฐฯ จะเรียกเก็บภาษีนำเข้าเหล็กและอลูมิเนียมในสัปดาห์หน้า ซึ่งความเคลื่อนไหวดังกล่าวส่งผลให้เกิดความวิตกกังวลว่า นโยบายกีดกันทางการค้าของสหรัฐอาจก่อให้เกิดสงครามการค้า
โดยดัชนี HSI ตลาดหุ้นฮ่องกงเปิดวันนี้ที่ 30,611.10 จุด ลดลง 433.15 จุด, -1.40%
ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,339.98 จุด ลดลง 384.49 จุด, -1.77%
ดัชนี Jakarta Composite ตลาดหุ้นอินโดนีเซียเปิดวันนี้ที่ 6,597.71 จุด ลดลง 8.34 จุด, -0.13%
ดัชนี PSE Composite ตลาดหุ้นฟิลิปปินส์เปิดวันนี้ที่ 8,414.94 จุด ลดลง 50.83 จุด, -0.60%
ดัชนี SSE Composite ตลาดหุ้นจีนเปิดวันนี้ที่ 3,248.45 จุด ลดลง 25.30 จุด, -0.77%
ดัชนี FTSE STI ตลาดหุ้นสิงคโปร์เปิดวันนี้ที่ 3,479.54 จุด ลดลง 34.31 จุด, -0.98%ดัชนี TAIEX
ตลาดหุ้นไต้หวันเปิดวันนี้ที่ 10,719.29 จุด ลดลง 66.50 จุด, -0.62%  ดัชนี FBMKLCI
ตลาดหุ้นมาเลเซียเปิดวันนี้ที่ 1,857.81 จุด ลดลง 3.05 จุด, -0.16% ดัชนี KOSPI
ตลาดหุ้นเกาหลีใต้เปิดวันนี้ที่ 2,406.57 จุด ลดลง 20.79 จุด, -0.86%
ทั้งนี้ ประธานาธิบดี ทรัมป์ ประกาศว่า สหรัฐฯ จะเรียกเก็บภาษีนำเข้าเหล็กในอัตรา 25% และอลูมิเนียม 10% ในสัปดาห์หน้า โดยมาตรการดังกล่าวมีเป้าหมายที่จะปกป้องอุตสาหกรรมของสหรัฐฯ
โดยการตัดสินใจดังกล่าวมีขึ้นหลังจากที่ “ทรัมป์” ได้ประชุมร่วมกับกลุ่มผู้บริหารธุรกิจที่ทำเนียบขาวเมื่อวานนี้ (1 มี.ค.61) ตามเวลาสหรัฐฯ ซึ่งรวมถึงผู้บริหารของบริษัทยูเอส สตีล คอร์ป และเซ็นจูรี อลูมิเนียม โดยทรัมป์เชื่อว่ามาตรการดังกล่าวจะช่วยปกป้องอุตสาหกรรมของสหรัฐฯ และจะช่วยให้ภาคอุตสาหกรรมของสหรัฐฯ กลับมาฟื้นตัวได้อีกครั้ง
อย่างไรก็ตาม ปธน.ทรัมป์ไม่ได้เปิดเผยรายละเอียดที่ชัดเจนว่า จะเรียกเก็บภาษีนำเข้าเหล็กและอลูมิเนียมจากประเทศใดบ้าง และจะดำเนินมาตรการดังกล่าวเป็นเวลานานเท่าใด
ขณะที่ นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน บล.โนมูระ พัฒนสิน เปิดเผยกับ “ข่าวหุ้นธุรกิจออนไลน์” ว่า ตลาดหุ้นไทยวันนี้มีโอกาสเคลื่อนตัวแบบ Sideway จากกรณีที่สหรัฐฯ จะเรียกเก็บภาษีนำเข้าเหล็กและอลูมิเนียมในสัปดาห์หน้า
อย่างไรก็ตามโดยรวมคาดว่าจะไม่มีอิทธิพลมากนักกับดัชนีตลาดหุ้นไทย เนื่องจากหุ้นกลุ่มเหล็กและอะลูมิเนียมของไทยไม่ได้ส่งออกหรือทำการค้ากับสหรัฐฯ มากนัก แต่เชื่อว่าน่าจะมีผลต่อเรื่อง  Sentiment ของนักลงทุนไทยอยู่บ้าง พร้อมให้แนวรับ 1,825 – 1,819 จุด และแนวต้าน 1,844- 1,847 จุด